CELEX: 52016PC0821
Language: fi
Date: 2017-01-10
Title: Ehdotus EUROOPAN PARLAMENTIN JA NEUVOSTON DIREKTIIVI palveluista sisämarkkinoilla annetun direktiivin 2006/123/EY täytäntöönpanosta, palveluihin liittyviä lupajärjestelmiä ja vaatimuksia koskevasta ilmoitusmenettelystä sekä direktiivin 2006/123/EY ja hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 muuttamisesta

EUROOPAN KOMISSIO
            Bryssel 10.1.2017
            COM(2016) 821 final
            2016/0398(COD)
            Ehdotus
            EUROOPAN PARLAMENTIN JA NEUVOSTON DIREKTIIVI
            palveluista sisämarkkinoilla annetun direktiivin 2006/123/EY täytäntöönpanosta, palveluihin liittyviä lupajärjestelmiä ja vaatimuksia koskevasta ilmoitusmenettelystä sekä direktiivin 2006/123/EY ja hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 muuttamisesta
            (ETA:n kannalta merkityksellinen teksti)
            {SWD(2016) 434 final}{SWD(2016) 435 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Syvemmät ja oikeudenmukaisemmat sisämarkkinat on yksi Euroopan komission kymmenestä prioriteetista. Niiden vahvuuteen nojautuminen ja niiden täyden potentiaalin hyödyntäminen on keskeisen tärkeää työpaikkojen ja kasvun edistämiseksi Euroopan unionissa. Komissio hyväksyi lokakuussa 2015 sisämarkkinastrategian, johon kuuluu joukko toimia sisämarkkinoiden päivittämiseksi, jotta ne tarjoaisivat enemmän mahdollisuuksia ihmisille ja yrityksille, mukaan luettuna säädösehdotus palveludirektiivin täytäntöönpanon parantamiseksi uudistamalla sen nykyistä palveluiden ilmoitusmenettelyä
                     1
                  . Eurooppa-neuvosto kehotti sisämarkkinastrategian toteuttamisessa kunnianhimoisuuteen
                     2
                   ja vaati eri sisämarkkinastrategioiden täydentämistä ja täytäntöönpanoa vuoteen 2018 mennessä muistuttaen, että ”voimassa olevan lainsäädännön parempi täytäntöönpano ja noudattamisen valvonta auttaa myös saamaan täyden hyödyn Euroopan sisämarkkinatavoitteista”
                     3
                  .
               
               
                  Palveludirektiivistä
                     4
                   seuraa, että tiettyjen kansallisten sääntöjen, joilla rajoitetaan sijoittautumisvapautta ja palvelujen tarjoamisen vapautta, on oltava syrjimättömiä kansalaisuuden tai asuinpaikan suhteen, oikeasuhteisia ja perusteltuja yleistä etua koskevilla pakottavilla syillä. Jotta jäsenvaltioiden käyttöön ottamat uudet toimenpiteet todella täyttäisivät nämä ehdot ja jotta helpotettaisiin palvelujen sisämarkkinoiden kilpailukykyä ja integraatiota, palveludirektiivissä säädetään, että jäsenvaltioiden on ilmoitettava komissiolle direktiivin soveltamisalaan kuuluvista uusista tai muuttuneista lupajärjestelmistä tai tietyistä uusista tai muuttuneista vaatimuksista.
               
               
                  Komission arvioinneissa on kuitenkin tullut esiin, että nykyisellä palveludirektiivin mukaisella ilmoitusmenettelyllä ei aina saavuteta sen tavoitetta viime vuosina sen täytäntöönpanon parantamiseksi toteutetuista toimista huolimatta. Tällaisia toimia ovat palveludirektiivin täytäntöönpanoa koskevassa käsikirjassa annetut ohjeet, kokemusten ja hyvien toimintatapojen vaihto kansallisten hallintoviranomaisten välillä sekä tietojen julkaiseminen nykyisen ilmoitusmenettelyn käytöstä jäsenvaltioissa. Tämän seurauksena vuonna 2015 komission jäsenvaltioita kohtaan käynnistämistä jäsennellyistä vuoropuheluista, joita käytiin palveludirektiivin noudattamisen varmistamiseksi, 40 prosenttia koski hiljattain käyttöön otettuja kansallisia toimenpiteitä. Näin ollen näyttää siltä, että voimassa oleva ilmoitusmenettely ei ole kyennyt edistämään merkittävästi palveludirektiivin moitteetonta ja täysimääräistä täytäntöönpanoa.
                     5
                  
               
               
                  Sen vuoksi komissio ehdottaa itsenäistä säädöstä, jolla modernisoidaan palveludirektiivin mukaista nykyistä ilmoitusmenettelyä, jotta voidaan parantaa kyseisen direktiivin nykyisten säännösten täytäntöönpanoa. Tarkoituksena on luoda tehokkaampi ja vaikuttavampi menettely, jolla estetään palveludirektiivin vastaisten lupajärjestelmien tai tiettyjen vaatimusten hyväksyminen jäsenvaltioissa. Tämän direktiivin säännöksillä ei muuteta palveludirektiivin nykyisiä säännöksiä enempää kuin on tarpeen, jotta sen ilmoitusmenettelyä koskevien erityisten säännösten osalta edellytetty tarkistus saataisiin tehtyä.
               
               
                  Tarkemmin sanottuna säädöksen tavoitteena on lisätä ilmoitusmenettelyn tehokkuutta, parantaa toimitettujen ilmoitusten laatua ja sisältöä, kattaa lisävaatimuksia, jotka voivat muodostaa merkittäviä esteitä palvelujen sisämarkkinoilla, kuten palveludirektiivin soveltaminen on osoittanut, ja vahvistaa ilmoitusvelvollisuuden tosiasiallista noudattamista.
               
               
                  Tehokkaammalla, vaikuttavammalla ja johdonmukaisemmalla ilmoitusmenettelyllä tuetaan jäsenvaltioita ja estetään palveludirektiivin soveltamisalaan kuuluviin palveluihin liittyvien syrjivien, perusteettomien ja suhteettomien lupajärjestelmien tai vaatimusten käyttöönotto. Tällaiset lupajärjestelmät tai vaatimukset johtavat vähemmän avoimeen ja heikommin integroituneeseen talouteen, jossa hinnat ovat korkeammat ja kuluttajilla on vähemmän valinnanvaraa. Ne saattavat myös haitata yrittäjyyttä ja investointeja, koska ne todennäköisesti vähentävät perustettavien ja Euroopan markkinoille tulevien yritysten määrää. Ehdotetulla lainsäädännöllä odotetaan näin edistettävän kilpailukykyisempiä ja paremmin integroituja palvelumarkkinoita Euroopassa, mistä on etua sekä kuluttajille että yrittäjille.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tällä direktiivillä täydennetään nykyistä ilmoitusmenettelyä, jota sovelletaan tavaroihin ja tietoyhteiskunnan palveluihin ja joka perustettiin sisämarkkinoiden avoimuutta koskevalla direktiivillä
                     6
                  . Näiden kahden direktiivin välistä suhdetta säännellään molemmilla säädöksillä.
               
               
                  Tällä direktiivillä täydennetään myös ammattipätevyyttä koskevan direktiivin
                     7
                   mukaista raportointivelvollisuutta. Siihen sisältyy artikla, jossa määritellään selvästi näiden kahden säädöksen ja niistä johtuvien velvollisuuksien välinen suhde.
               
               
                  Tämä direktiivi pannaan täytäntöön käyttämällä olemassa olevaa sisämarkkinoiden tietojenvaihtojärjestelmää, joka perustettiin IMI-asetuksella
                     8
                  .
               
            
            
               •Yhdenmukaisuus unionin muiden politiikkojen kanssa
            
            
               
                  Tällä direktiivillä täydennetään lukuisia muita palveluihin liittyviä poliittisia aloitteita, joista ilmoitettiin sisämarkkinastrategiassa, ja etenkin suhteellisuusarviointia koskevaa direktiiviä. Jälkimmäisessä asetetaan jäsenvaltioille kriteerit niiden laatiessa ammattipätevyyttä koskevan direktiivin soveltamisalaan kuuluvien kansallisten lainsäädäntöehdotusten suhteellisuusarviointeja. Jotkin ammattipätevyyttä koskevan direktiivin soveltamisalaan kuuluvat toimenpiteet kuuluvat myös palveludirektiivin ja sen ilmoitusvelvollisuuden piiriin. Tällaisissa tapauksissa nykyisen ilmoitusmenettelyn puitteissa suhteellisuusarvioinneista toimitettavien tietojen on täytettävä suhteellisuusarviointia koskevan direktiivin vaatimukset. Näiden säädösten välisestä johdonmukaisuudesta huolehditaan.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 53 artiklan 1 kohtaan, 62 artiklaan ja 114 artiklaan.
               
               
                  SEUT-sopimuksen 53 artiklan 1 kohta, 62 artikla ja 114 artikla antavat EU:lle toimivallan toteuttaa palvelujen sisämarkkinoihin liittyviä toimia. SEUT-sopimuksen 53 artiklan 1 kohdan ja 62 artiklan nojalla annetuilla EU-säännöillä pitäisi pyrkiä sovittamaan yhteen jäsenvaltioiden tiettyjä lakeja, asetuksia ja hallinnollisia määräyksiä, jotka koskevat itsenäiseksi ammatinharjoittajaksi ryhtymistä ja itsenäisenä ammatinharjoittajana toimimista, jotta helpotetaan tällaista toimintaa. SEUT-sopimuksen 114 artikla antaa EU:lle tietyin edellytyksin toimivallan antaa sisämarkkinoiden toteutumista ja toimintaa koskevaa EU:n lainsäädäntöä. 
               
            
         
         
            
               
                  Tällä direktiivillä perustetun ilmoitusmenettelyn tarkoituksena on suojata sijoittautumisvapautta ja palvelujen vapaata tarjoamista, jotka ovat unionin kulmakiviä. Sillä pyritään erityisesti varmistamaan, että tietyt sijoittautumisvapauteen ja palvelujen vapaaseen tarjoamiseen kohdistuvat kansalliset rajoitukset ovat palveludirektiivin mukaisia, millä edistetään sen parempaa täytäntöönpanoa.
               
               
                  Tällä direktiivillä perustettu ilmoitusmenettely mahdollistaa kansallisen lakien, asetusten ja hallinnollisten määräysten arvioinnin, ja siinä säädetään tehokkaista ennaltaehkäisevistä toimista, jos palveludirektiivin asiaankuuluvia säännöksiä ei noudateta. Palveludirektiivissä säädetään erityisesti syrjimättömyyttä, välttämättömyyttä ja oikeasuhteisuutta koskevista ehdoista, jotka palveluihin liittyvien lupajärjestelmien ja tiettyjen vaatimusten on täytettävä jäsenvaltioissa. Siinä annetaan myös erityisiä sääntöjä, jotka liittyvät lupajärjestelmiin (esimerkiksi menettelytakeiden osalta) ja tiettyihin vaatimuksiin (esimerkiksi vakuutusvaatimukset).
               
               
                  Ilmoitusmenettelyn ansiosta estetään kansallisten lakien epäyhtenäisestä kehittämisestä johtuvien sisämarkkinaesteiden syntyminen ja edistetään kansallisten lakien, asetusten ja hallinnollisten määräysten lähentymistä toisiinsa palveludirektiivin piiriin kuuluvien palvelujen osalta. Näin parannetaan EU:n palvelujen sisämarkkinoiden toimivuutta ja edistetään työpaikkojen luomista ja kasvua.
               
            
            
               •Toissijaisuusperiaate (jaetun toimivallan osalta) 
            
            
               
                  Lainsäädäntöehdotuksen yleisenä tavoitteena on varmistaa, että EU:n palvelujen sisämarkkinat, jotka eivät rajoitu yhden jäsenvaltion alueelle vaan kattavat koko EU:n alueen, toimivat moitteettomasti. EU:n sisämarkkinoiden valtioiden rajat ylittävän luonteen vuoksi vain EU:n tasolla voidaan todentaa tehokkaasti ja johdonmukaisesti, että kansalliset toimenpideluonnokset ovat palveludirektiivin säännösten mukaisia. Tähän kuuluu myös tätä varten kehitetyn tietoteknisen välineen hallinnointi. Tässä direktiivissä säädetään ilmoitusmenettelystä, jolla korvataan palveludirektiivillä perustettu ilmoitusmenettely.
               
            
            
               •Suhteellisuusperiaate
            
            
               
                  Tällä direktiivillä käyttöön otetut toimenpiteet ovat oikeassa suhteessa sen tavoitteeseen, joka on tehokkaampi ilmoitusmenettely palveludirektiivin parempaa täytäntöönpanoa varten. Tämänhetkiseen menettelyyn verrattuna tällä direktiivillä luodaan selkeämmin kuvattu ilmoitusvelvollisuus, joka on linjattu tiiviimmin palveludirektiivin soveltamisalaan, säädetään ilmoitettuihin toimenpideluonnoksiin sovellettavasta hyvin määritellystä ja tehokkaasta kuulemismenettelystä, tehdään ilmoituksista avoimia sidosryhmien kannalta, täsmennetään komission nykyistä mahdollisuutta hyväksyä päätöksiä ilmoitetuista toimenpiteistä ja tehdään tästä johdonmukaisempaa sekä selkeytetään ilmoittamatta jättämisen oikeudellisia seuraamuksia.
               
               
                  Näillä toimenpiteillä ei ylitetä sitä, mikä on tarpeen yksilöityjen ongelmien ratkaisemiseksi ja tavoitteiden saavuttamiseksi, eikä niillä aseteta velvollisuuksia palveluntarjoajille. Niistä ei myöskään aiheudu suhteettomia kustannuksia jäsenvaltioille: jäsenvaltioiden viranomaisilla on jo nyt velvoite noudattaa palveludirektiiviä ja ilmoittaa joistakin toimenpiteistä komissiolle sen nojalla. Jäsenvaltioiden hallinnollisten kustannusten vähäinen odotettu kohoaminen voisi käytännössä osittain korvautua sellaisten kustannusten vähenemisellä, jotka johtuvat rikkomistapauksista, joiden määrää aloitteen odotetaan vähentävän, koska sillä pyritään estämään palvelusektorin tiettyjä esteitä, jotka eivät ole yhteensopivia palveludirektiivin kanssa.
               
            
            
               •Toimintatavan valinta
            
            
               
                  Johdonmukainen ja läpinäkyvä ilmoitusmenettely, jonka ansiosta on mahdollista todentaa, että lupajärjestelmät tai vaatimukset ovat palveludirektiivin mukaisia ennen kuin jäsenvaltiot hyväksyvät ne, edellyttää oikeudellisesti sitovaa toimintatapaa.
               
               
                  Ehdotus perustuu SEUT-sopimuksen 53 artiklan 1 kohtaan, 62 artiklaan ja 114 artiklaan. Komissio esittää tällä ehdotuksella direktiivin hyväksymistä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Direktiiviä valmistellessaan komissio on arvioinut palveludirektiivissä säädetyn nykyisen ilmoitusmenettelyn. Siinä tuli ilmi nykyisen menettelyn useita puutteita, etenkin seuraavat: jäsenvaltioiden, komission ja sidosryhmien mahdollisuudet puuttua proaktiivisesti asiaan ennen kansallisen asetuksen antamista ovat vähäiset, keinot tämän menettelyn mukaisesti ilmoitettujen vaatimusten käsittelyyn ovat epäjohdonmukaiset, asianmukaisia suhteellisuusarviointeja ei ole eivätkä ilmoitusvelvollisuuden noudattamatta jättämisestä aiheutuvat oikeudelliset seuraamukset ole selkeät. Ennen kaikkea kaikki jäsenvaltiot eivät noudata ilmoittamisvelvollisuutta. Tästä aiheutuu vahinkoa palvelujen tarjoajille ja vastaanottajille, ja se myös todennäköisesti tekee kansallisten hallinto- ja oikeusviranomaisten toiminnasta työläämpää ja monimutkaisempaa.
               
            
            
               •Sidosryhmien kuuleminen
            
            
               
                  Valmistellessaan direktiiviä komissio järjesti asiaan liittyvien sidosryhmien julkisen kuulemisen tammikuun ja huhtikuun 2016 välisenä aikana. Se järjesti myös kattavia keskusteluja sellaisten institutionaalisten toimijoiden (jäsenvaltioiden ja muiden EU-toimielinten) kanssa, joita ilmoitusmenettely ja sen suunniteltu uudistus suoraan koskevat. Kuulemisen tulokset on julkaistu ja ne sisältyvät vaikutustenarviointiin.
               
               
                  Suurin osa julkiseen kuulemiseen vastanneista sidosryhmistä kannatti lainsäädäntöehdotusta palveludirektiivin mukaisen nykyisen ilmoitusmenettelyn nykyaikaistamiseksi (70 % viranomaisista ja 60 % yrityksistä). Tähän oli useita syitä: jotta voitaisiin selkeyttää, mistä toimenpiteistä on ilmoitettava ja milloin, ottaa käyttöön mahdollisuus kansallisen toimenpiteen tarkastelemiseen ennen sen virallista hyväksymistä, ottaa käyttöön selkeät säännöt, jotta varmistetaan ilmoitusvelvollisuuden noudattaminen kaikissa jäsenvaltioissa, ja tehdä ilmoituksista julkisesti avoimia.
               
               
                  Julkiseen kuulemiseen vastanneet sidosryhmät kannattivat laajalti lainsäädäntöehdotusta, jolla selkeytetään ja linjataan ilmoitusmenettelyn vaiheita (80 % viranomaista ja 80 % yrityksistä), lisätään ilmoitusten avoimuutta (60 % viranomaista ja 80 % yrityksistä), ilmoitetaan toimenpiteistä luonnosvaiheessa (50 % viranomaisista ja 70 % yrityksistä), annetaan tietoa suhteellisuusarvioinneista (60 % viranomaisista ja 50 % yrityksistä), laajennetaan ilmoitusvelvollisuuden soveltamisala kattamaan muut palveludirektiivin piiriin kuuluvat keskeiset vaatimukset (60 % viranomaisista ja 75 % yrityksistä) ja parannetaan ilmoitusvelvollisuuden noudattamista jäsenvaltioissa (80 % viranomaista ja 80 % yrityksistä).
               
            
            
               •Asiantuntijatiedon keruu ja käyttö
            
            
               
                  Tämän direktiiviehdotuksen laatimisessa hyödynnettiin vuosina 2010–2011 suoritetun jäsenvaltioiden keskinäisen arvioinnin
                     9
                  , vuosina 2011–2012 tehtyjen suorituskyvyn testausten
                     10
                   ja vuosina 2012–2013 tehdyn vertaisarvioinnin
                     11
                   tuloksia.
               
            
         
         
            
               
                  Tilintarkastustuomioistuin tarkasteli nykyistä ilmoitusvelvollisuutta arvioidessaan palveludirektiivin vaikuttavaa täytäntöönpanoa
                     12
                  . Se yksilöi joukon puutteita, jotka liittyivät esimerkiksi nykyisen järjestelmän selkeyteen, luonnosvaiheen toimenpiteitä koskevaan ilmoitusvelvollisuuteen ja ilmoitusten avoimuuteen.
               
            
            
               •Vaikutustenarviointi
            
            
               Tämän aloitteen valmistelemiseksi toteutettiin vaikutustenarviointi. Nykytilanteen säilyttämisen (perusskenaario) lisäksi vaikutustenarviointiraportissa tarkasteltiin neljää toimintavaihtoehtoa. Muut kuin lainsäädännölliset ohjeet (vaihtoehto 2) voisivat auttaa selkiyttämään nykyistä menettelyä ja siitä johtuvia velvollisuuksia, mutta niillä ei voitaisi muuttaa nykyisen menettelyn rakennetta, jotta siitä saataisiin tehokkaampi ja vaikuttavampi.
            
            
               Säädösaloitteeseen voisi kuulua useita vaihtoehtoja. Sillä voitaisiin pyrkiä lisäämään ilmoitusmenettelyn tehokkuutta, sisältöä ja laatua, sisällyttää mukaan velvoite säädösluonnosten ilmoittamisesta, tehdä järjestelmästä avoimempi, selkiyttää menettelyyn kuuluvia vaiheita ja tehtäviä ja parantaa osana ilmoitusta toimitettavien tietojen laatua (vaihtoehto 3). Jotta ilmoitusvelvoitteesta saataisiin vaikuttavampi ja asianmukaisempi, sen soveltamisalaa voitaisiin laajentaa kattamaan tärkeät palveludirektiivin soveltamisalaan mutta ei nykyisen ilmoitusvelvollisuuden piiriin kuuluvat sääntelyvaatimukset (vaihtoehto 4). Siihen voisi lisäksi kuulua välineitä, joilla parannetaan ilmoitusvelvollisuuden noudattamista jäsenvaltioissa – tältä osin on esitetty kaksi alavaihtoehtoa (vaihtoehdot 5a ja 5b).
            
            
               Vaihtoehto, jossa palvelut olisi sisällytetty sisämarkkinoiden avoimuutta koskevaan direktiiviin, hylättiin, koska tavaroiden ja palvelujen sääntely poikkeaa toisistaan perustavasti EU:n lainsäädännössä. Vaihtoehtoa, jossa ammattipätevyyttä koskevan direktiivin mukainen velvoite yhdistetään palveludirektiiviin kuuluvaan ilmoitusvelvollisuuteen, ei tarkasteltu, koska nämä kaksi direktiiviä eroavat toisistaan soveltamisalaltaan ja kohteeltaan.
            
            
               
                  Parhaaksi arvioitu vaihtoehto on vaihtoehtojen 3, 4 ja 5a yhdistelmä. Havaitut puutteet voitaisiin tämän yhdistelmän ansiosta korjata parhaiten ja samalla voitaisiin luoda tehokas ja vaikuttava ilmoitusmenettely siten, että kansallisille viranomaisille ja komissiolle aiheutuvat hallinnolliset kustannukset kasvaisivat vain vähän.
               
               
                  Sääntelyntarkastelulautakunta antoi 24. kesäkuuta 2016 myönteisen lausunnon komission tästä aloitteesta tekemästä vaikutustenarvioinnista. Lautakunnan suositukset otettiin huomioon täysimääräisesti. Lautakunta halusi, että nykyisen ilmoitusmenettelyn puutteet selitettäisiin tarkemmin, tarkistetun menettelyn ehdotetun soveltamisalan perusteluja parannettaisiin, ongelman määrittelyn ja vaihtoehtojen keskinäistä kytköstä selitettäisiin paremmin ja parhaaksi arvioidun vaihtoehdon sisältöä ja sitä, miten sillä ratkaistaisiin todetut ongelmat, selitettäisiin yksityiskohtaisemmin
                     13
                  .
               
            
            
               •Sääntelyn toimivuus ja yksinkertaistaminen
            
            
               
                  Ehdotetulla direktiivillä edistetään sääntelyyn toimivuutta ja yksinkertaistamista parantamalla sisämarkkinoilla voimassa olevan EU-lainsäädännön yhdenmukaista täytäntöönpanoa ja ehkäisemällä tiettyjen syrjivien, perusteettomien tai suhteettomien esteiden käyttöönottoa palvelujen alalla. Sillä korvataan palveludirektiivillä perustettu ilmoitusmenettely selkeämmällä, johdonmukaisemmalla, vaikuttavammalla ja tehokkaammalla menettelyllä. Sillä edistetään vakaampaa sääntely-ympäristöä, koska sen ansiosta on mahdollista todentaa, ovatko lupajärjestelmät ja tietyt vaatimukset palveludirektiivin mukaisia jo luonnosvaiheessa ja ennen hyväksymistä, millä minimoidaan riski siitä, että tietyt kansalliset toimenpiteet eivät ole palveludirektiivin mukaisia, mikä edellyttäisi oikeudellisia mukautuksia.
               
            
            
               •Perusoikeudet
            
            
               
                  Tällä ehdotuksella edistetään perusoikeuskirjaan sisältyviä oikeuksia ja etenkin sen 16 artiklaan sisältyvää elinkeinovapautta.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Direktiivissä säädetään joka kolmas vuosi laadittavasta komission kertomuksesta, jossa käsitellään direktiivin soveltamisen tuloksia.
               
            
            
               •Selittävät asiakirjat
            
            
               
                  Tämä ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä, koska sillä tehdään vain vähäisiä muutoksia jo olemassa olevaan ilmoitusmenettelyyn, joka on perustettu palveludirektiivillä. Komissio voi kuitenkin tarvittaessa antaa ohjeita tarkistetun ilmoitusmenettelyn soveltamisesta.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  1 artiklassa määritellään ehdotetun direktiivin kohde ja soveltamisala. Direktiivin tarkoituksena on varmistaa, että jäsenvaltioiden lait, asetukset ja hallinnolliset määräykset, joilla otetaan käyttöön palveludirektiivin soveltamisalaan kuuluvia lupajärjestelmiä tai tiettyjä vaatimuksia, ovat palveludirektiivin mukaisia. Tämä direktiivi kattaa samat palvelusektorit kuin palveludirektiivi.
               
            
         
         
            
               
                  2 artiklassa annetaan asiaankuuluvat määritelmät, jotka ovat yhdenmukaisia niin perussopimuksessa annettujen määritelmien, sellaisina kuin Euroopan unionin tuomioistuin on niitä tulkinnut, kuin palveludirektiivissä annettujen määritelmien kanssa.
               
               
                  3 artiklassa käsitellään palveludirektiivissä vahvistettua ilmoitusvelvollisuutta. Siinä säädetään jäsenvaltioita koskevasta erityisestä ja ehdottomasta velvollisuudesta. Siinä täsmennetään myös, mistä toimenpiteistä on ilmoitettava ja milloin, mitä tietoja on liitettävä ilmoituksen mukaan ja mitkä ovat seuraamukset, jos direktiivin mukaisia tiettyjä velvollisuuksia ei noudateta. Jotta ilmoitusmenettelystä saataisiin tehokas ja vaikuttava ja se toimisi kaikkien asianomaisten osapuolten eduksi, sovellettavat määräajat esitetään 3 artiklassa ja 5 artiklassa. Oikeudellisen epävarmuuden välttämiseksi ja menettelyn jouhevan toiminnan varmistamiseksi määräajat alkavat, kun ilmoituksen on todettu olevan vaatimusten mukainen.
               
               
                  4 artiklassa täsmennetään, mitkä direktiivin 2006/123/EY soveltamisalaan kuuluvat vaatimukset ja lupajärjestelmät kuuluvat ilmoitusvelvollisuuden piiriin. Siinä säädetään, että jäsenvaltioiden on ilmoitettava lupajärjestelmistä, tietyistä sijoittautumisvaatimuksista, tietyistä palvelujen tarjoamisen vapauteen vaikuttavista vaatimuksista sekä ammatillista vastuuvakuutusta ja monialatoimintaa koskevista vaatimuksista.
               
               
                  5 artiklassa vahvistetaan kolmen kuukauden kuulemisaika toimenpideluonnoksesta ilmoittamisen jälkeen. Komissiolla ja muilla jäsenvaltioilla on enintään kaksi kuukautta aikaa esittää huomautuksia ilmoitetusta toimenpiteestä, minkä jälkeen ilmoituksen tehneellä jäsenvaltiolla on enintään yksi kuukausi aikaa vastata näihin huomautuksiin. Tässä on tasapainotettava tarve nopeuteen ja tehokkuuteen sekä asiaan liittyvien osapuolten tarve pystyä esittämään perusteellisia ja rakentavia huomautuksia ja ilmoituksen tehneen jäsenvaltion tarve pystyä vastaamaan esiin otettuihin seikkoihin. Kaikkien osapuolten on pantava menettely täytäntöön noudattaen vilpittömän yhteistyön periaatetta ja ottaen huomioon muiden osapuolten oikeutetut tarpeet, jotta ilmoitusmenettely toimisi jouhevasti ja tehokkaasti.
               
               
                  Komissio voi 6 artiklan nojalla antaa varoituksen ilmoituksen tehneelle jäsenvaltiolle, jos komissio on ilmoitetun toimenpiteen arvioinnin jälkeen huolissaan siitä, että se ei ole palveludirektiivin mukainen. Varoituksen antaminen tarkoittaa sitä, että asianomainen jäsenvaltio ei saa hyväksyä kyseistä ilmoitettua toimenpidettä kolmeen kuukauteen.
               
               
                  Varoituksen antamisen jälkeen komissio voi 7 artiklan nojalla ja palveludirektiivin nykyisen säännökseen mukaisesti hyväksyä oikeudellisesti sitovan päätöksen, jossa todetaan, että ilmoitettu toimenpide ei ole palveludirektiivin mukainen, ja edellytetään ilmoituksen tehnyttä jäsenvaltiota pidättäytymään sen hyväksymisestä.
               
               
                  8 artiklassa säädetään ilmoitetun toimenpideluonnoksen avoimuudesta kolmansiin osapuoliin nähden, siihen liitettävistä tiedoista ja lopullisesti hyväksytystä toimenpiteestä. On tärkeää, että kolmansille osapuolille tiedotetaan ilmoitetuista toimenpideluonnoksista, kun otetaan huomioon niiden tiedot asianomaisista markkinoista ja lakien, asetusten ja hallinnollisten määräysten vaikutukset niihin.
               
               
                  9 artiklassa säädetään kussakin jäsenvaltiossa nimettävästä viranomaisesta, joka vastaa kansallisella tasolla tässä direktiivissä säädetyn ilmoitusmenettelyn toiminnasta.
               
               
                  10 artiklassa selkeytetään tämän direktiivin sekä direktiivin (EU) 2015/1535 ja direktiivin 2005/36/EY välistä suhdetta.
               
               
                  11 artiklassa säädetään direktiivin soveltamisen säännöllisestä tarkastelusta. 
               
               
                  12 artiklassa säädetään direktiiviin 2006/123/EY tehtävistä muutoksista.
               
               
                  13 artiklassa säädetään asetuksen (EU) N:o 1024/2012 liitteen muuttamisesta.
               
               
                  14 artiklassa täsmennetään aika, jonka kuluessa jäsenvaltioiden on saatettava direktiivi osaksi kansallista lainsäädäntöä.
               
               
                  15 artikla koskee voimaantuloa ja soveltamista.
               
               
                  Ehdotuksen 16 artiklassa ilmoitetaan, kenelle direktiivi on osoitettu.
               
            
            
               2016/0398 (COD)
            
            
               Ehdotus
            
            
               EUROOPAN PARLAMENTIN JA NEUVOSTON DIREKTIIVI
            
            
               palveluista sisämarkkinoilla annetun direktiivin 2006/123/EY täytäntöönpanosta, palveluihin liittyviä lupajärjestelmiä ja vaatimuksia koskevasta ilmoitusmenettelystä sekä direktiivin 2006/123/EY ja hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 muuttamisesta
            
            
               (ETA:n kannalta merkityksellinen teksti)
            
         
         
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 53 artiklan 1 kohdan, 62 artiklan ja 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  14
               , 
            
            
               noudattavat tavallista lainsäätämisjärjestystä
            
            
               sekä katsovat seuraavaa:
            
            
               (1)Euroopan unionin toiminnasta tehdyssä SEUT-sopimuksessa taataan palveluntarjoajille vapaus sijoittautua muihin jäsenvaltioihin ja vapaus tarjota palveluja jäsenvaltioiden välillä.
            
            
               (2)Euroopan parlamentin ja neuvoston direktiivissä 2006/123/EY
                  15
                täsmennetään sijoittautumisvapauden ja palvelujen tarjoamisen vapauden sisältö tiettyjen palvelujen osalta. Siinä säädetään muun muassa, että palveluihin liittyvien lupajärjestelmien ja tietyn tyyppisten vaatimusten on oltava syrjimättömiä kansalaisuuden tai asuinpaikan suhteen, perusteltuja yleistä etua koskevilla pakottavilla syillä ja oikeasuhteisia.
            
            
               (3)Direktiivissä 2006/123/EY säädetään jäsenvaltioiden velvollisuudesta arvioida ja mukauttaa palveluihin liittyviä lupajärjestelmiä ja tiettyjä vaatimuksia koskevaa lainsäädäntöään niin, että se on kyseisessä direktiivissä annettujen sääntöjen mukainen. Lisäksi direktiivissä 2006/123/EY säädetään jäsenvaltioiden velvollisuudesta ilmoittaa uusista laeista, asetuksista tai hallinnollisista määräyksistä, joissa annetaan direktiivin soveltamisalaan kuuluvia tiettyjä uusia vaatimuksia tai muutetaan tällaisia vaatimuksia merkittävästi, jotta voidaan helpottaa sen todentamista, että jäsenvaltiot noudattavat direktiiviä. 
            
            
               (4)Komissio saa jäsenvaltioilta yhä enemmän ilmoituksia direktiivin 2006/123/EY piiriin kuuluvien uusien vaatimusten käyttöönotosta. Kaikki nämä kansalliset vaatimukset eivät kuitenkaan ole syrjimättömiä kansalaisuuden tai asuinpaikan suhteen, perusteltuja eivätkä oikeasuhteisia, minkä vuoksi komissio on käynnistänyt merkittävän määrän jäsenneltyjä vuoropuheluja jäsenvaltioiden kanssa. Tämä osoittaa, että nykyinen ilmoitusmenettely ei ole riittävä, jotta voitaisiin välttää kansalaisuuteen tai asuinpaikkaan perustuva syrjintä tai perusteettomat tai suhteettomat vaatimukset. Tästä aiheutuu vahinkoa kansalaisille ja yrityksille palveluiden sisämarkkinoilla. Lisäksi vaikuttaa siltä, että joistakin direktiivin 2006/123/EY soveltamisalaan kuuluviin palveluihin liittyvistä uusista tai muutetuista vaatimuksista ei ole ilmoitettu lainkaan.
            
            
               (5)Näistä syistä komissio ilmoitti sisämarkkinastrategiassaan
                  16
                aloitteesta, jolla pyritään parantamaan direktiivin 2006/123/EY noudattamista uudistamalla siinä säädettyä ilmoitusmenettelyä.
            
            
               (6)Direktiivissä 2006/123/EY annettujen, palvelujen sisämarkkinoita koskevien sääntöjen tosiasiallista täytäntöönpanoa olisi vahvistettava parantamalla direktiivillä perustettua ilmoitusmenettelyä, joka koskee kansallisia lupajärjestelmiä ja tiettyjä vaatimuksia sekä itsenäiseksi ammatinharjoittajaksi ryhtymisen että itsenäisenä ammatinharjoittajana toimimisen osalta. Olisi voitava estää helpommin direktiivin 2006/123/EY vastaisten vaatimusten ja lupajärjestelmien vahvistamista koskevien kansallisten säännösten hyväksyminen. Tällä direktiivillä ei rajoiteta perussopimusten mukaista komission toimivaltaa eikä jäsenvaltioiden velvollisuutta noudattaa unionin lainsäädäntöä. 
            
            
               (7)Tällä direktiivillä vahvistettavaa ilmoitusvelvollisuutta olisi sovellettava jäsenvaltioiden sääntelytoimenpiteisiin, kuten yleisluonteisiin lakeihin, asetuksiin ja hallinnollisiin määräyksiin tai muihin yleisluonteisiin sitoviin sääntöihin, mukaan luettuna ammattialajärjestöjen hyväksymät säännöt, joilla säännellään kollektiivisesti palvelutoiminnan aloittamista tai harjoittamista. Ilmoitusvelvollisuutta ei pitäisi toisaalta soveltaa kansallisten viranomaisten tekemiin yksittäisiin päätöksiin. 
            
            
               (8)Jäsenvaltioiden velvollisuudella, jonka mukaan niiden on ilmoitettava vähintään kolme kuukautta ennen sellaisten toimenpideluonnosten hyväksymistä, jotka koskevat tämän direktiivin 4 artiklassa tarkoitettuja lupajärjestelmiä tai vaatimuksia, on tarkoitus varmistaa, että annettavat toimenpiteet ovat direktiivin 2006/123/EY mukaisia. Jotta ilmoitusmenettely olisi tehokas, ilmoitetuista toimenpiteistä olisi järjestettävä kuuleminen riittävän ajoissa ennen niiden hyväksymistä. Tämä on aiheellista, jotta edistetään toimivaa yhteistyötä ja avoimuutta komission ja jäsenvaltioiden välillä ja parannetaan edelleen tiedonvaihtoa komission ja kansallisten viranomaisten välillä direktiivin 2006/123/EY piiriin kuuluvista uusista tai muutetuista lupajärjestelmistä ja tietyistä vaatimuksista Euroopan unionista tehdyn SEU-sopimuksen 4 artiklan 3 kohdan mukaisesti. Jos jäsenvaltio rikkoo ilmoitusvelvollisuutta tai velvollisuutta olla hyväksymättä ilmoitettu toimenpide, mukaan luettuna varoituksen vastaanottamista seuraavan kauden aikana, tätä olisi menettelyn vaikuttavuuden varmistamiseksi pidettävä vakavana olennaisena menettelyvirheenä, kun otetaan huomioon sen vaikutukset yksittäisiin henkilöihin.
            
            
               (9)Jos toimenpideluonnokseen, joka on tämän direktiivin mukaisen ilmoitusmenettelyn kohteena, tehdään merkittäviä muutoksia, ilmoittavan jäsenvaltion olisi avoimuuden ja yhteistyön hengessä tiedotettava komissiolle, jäsenvaltioille ja sidosryhmille tällaisista muutoksista hyvissä ajoin. Pelkästään toimituksellisista muutoksista ei tarvitse ilmoittaa.
            
            
               (10)Ilmoittavan jäsenvaltion toimittamien tietojen olisi oltava riittävät, jotta voidaan arvioida direktiivin 2006/123/EY noudattamista ja erityisesti ilmoitetun lupajärjestelmän tai vaatimuksen oikeasuhteisuutta. Sen vuoksi Euroopan unionin tuomioistuimen oikeuskäytännön mukaisesti tällaisista tiedoista olisi selvittävä, mikä haluttu yleistä etua koskeva tavoite on ja miksi ilmoitettu lupajärjestelmä tai vaatimus on tarpeellinen, perusteltu ja oikeasuhteinen tavoitteen saavuttamiseksi; näin ollen tiedoissa olisi selitettävä, miksi se on soveltuva, miksi se ei ylitä sitä mikä on tarpeen ja miksi vaihtoehtoisia ja vähemmän rajoittavia keinoja ei ole käytettävissä. Kyseisen jäsenvaltion esittämiin perusteluihin olisi liitettävä asianmukainen näyttö ja ilmoitetun toimenpiteen oikeasuhteisuutta koskeva analyysi.
            
            
               (11)Jäsenvaltioiden ja komission välisen tehokkaan tiedonvaihdon varmistamiseksi Euroopan parlamentin ja neuvoston asetuksella (EU) N:o 1024/2012
                  17
                perustettua sisämarkkinoiden tietojenvaihtojärjestelmää olisi käytettävä edelleen tämän direktiivin nojalla.
            
            
               (12)Direktiivissä 2006/123/EY vahvistettu ilmoitusvelvollisuus edellyttää, että jäsenvaltiot ilmoittavat komissiolle ja muille jäsenvaltioille direktiivin 2006/123/EY 15 artiklan 2 kohdan, 16 artiklan 1 kohdan kolmannen alakohdan ja 16 artiklan 3 kohdan ensimmäisen virkkeen soveltamisalaan kuuluvista vaatimuksista. Direktiivin soveltaminen on osoittanut, että lupajärjestelmät tai vaatimukset, jotka liittyvät ammatillisiin vastuuvakuutuksiin, vakuuksiin ja samanlaisiin järjestelyihin sekä monialaista toimintaa koskeviin rajoituksiin, ovat yleisiä ja voivat muodostaa merkittäviä esteitä palvelujen sisämarkkinoilla. Niiden olisi näin ollen myös kuuluttava ilmoitusvelvollisuuden piiriin sen edistämiseksi, että jäsenvaltioiden lakien, asetusten ja hallinnollisten määräysten luonnokset olisivat direktiivin 2006/123/EY säännösten mukaisia. Direktiivin 2006/123/EY 16 artiklan 2 kohdassa mainitut vaatimukset kuuluvat ilmoitusvelvollisuuden piiriin siltä osin, kuin ne kuuluvat 16 artiklan 3 kohdan soveltamisalaan.
            
            
               (13)Tässä direktiivissä säädetään kolmen kuukauden kuulemisajasta, jotta voidaan arvioida ilmoitetut toimenpideluonnokset ja käydä toimivaa vuoropuhelua ilmoituksen tehneen jäsenvaltion kanssa. Jotta kuuleminen toimisi käytännössä ja jäsenvaltiot, komissio ja sidosryhmät voisivat toimittaa tosiasiallisesti huomautuksensa, jäsenvaltioiden olisi ilmoitettava toimenpideluonnoksista vähintään kolme kuukautta ennen niiden hyväksymistä. Ilmoituksen tehneiden jäsenvaltioiden olisi otettava huomioon ilmoitetusta toimenpideluonnoksesta esitetyt huomautukset unionin lainsäädännön mukaisesti.
            
         
         
            
               (14)Jos komissio on edelleen kuulemisen jälkeen huolissaan siitä, että ilmoitettu toimenpideluonnos ei ole direktiivin 2006/123/EY mukainen, se voi antaa ilmoituksen tehneelle jäsenvaltiolle varoituksen ja mahdollisuuden saattaa toimenpideluonnos EU-lainsäädännön mukaiseksi. Varoitukseen olisi sisällyttävä selvitys komission toteamista oikeudellisista ongelmista. Tällaisen varoituksen saaminen tarkoittaa sitä, että ilmoituksen tehnyt jäsenvaltio ei saa hyväksyä ilmoitettua toimenpidettä kolmeen kuukauteen.
            
            
               (15)Jos jäsenvaltio ei noudata velvollisuutta ilmoittaa toimenpideluonnoksesta vähintään kolme kuukautta ennen sen hyväksymistä ja/tai pidättäytyä ilmoitetun toimenpiteen hyväksymisestä tämän kauden aikana ja tapauksen mukaan varoituksen saamista seuraavien kolmen kuukauden aikana, tätä olisi pidettävä vakavana olennaisena menettelyrikkomuksena ottaen huomioon sen vaikutukset yksittäisiin henkilöihin.
            
            
               (16)Ilmoitusmenettelyn tehokkuuden, vaikuttavuuden ja johdonmukaisuuden varmistamiseksi komissiolle olisi annettava valta hyväksyä päätöksiä, joissa edellytetään, että kyseinen jäsenvaltio pidättäytyy hyväksymästä ilmoitettuja toimenpiteitä tai jos ne on jo hyväksytty, kumoaa ne, jos ne ovat direktiivin 2006/123/EY vastaisia.
            
            
               (17)Asianomaisilla kolmansilla osapuolilla olisi oltava mahdollisuus tutustua jäsenvaltioiden lähettämiin ilmoituksiin, jotta ne saisivat tietoonsa suunnitellut palveluihin liittyvät lupajärjestelmät tai tietyt vaatimukset markkinoilla, joilla ne toimivat tosiasiallisesti tai mahdollisesti, ja jotta ne voisivat esittää niistä huomautuksia.
            
            
               (18)Tämä direktiivi ei vaikuta jäsenvaltioiden velvollisuuteen ilmoittaa tietoyhteiskunnan palveluihin liittyvistä vaatimuksista direktiivin (EU) 2015/1535 nojalla. Jotta vältetään ilmoitusten päällekkäisyys, olisi katsottava, että kyseisen direktiivin nojalla tehty ilmoitus ja tässä direktiivissä säädettyjen velvollisuuksien mukaisesti tehty ilmoitus täyttävät tässä direktiivissä säädetyn ilmoitusvelvollisuuden yhtäläisesti.
            
            
               (19)Samasta syystä tämän direktiivin nojalla tehdyn ilmoituksen olisi katsottava täyttävän Euroopan parlamentin ja neuvoston direktiivin 2005/36/EY
                  18
                59 artiklan 5 kohdan mukaiset jäsenvaltioiden raportointivelvollisuudet.
            
            
               (20)Tässä direktiivissä säädetyn ilmoitusmenettelyn käyttöönoton seurauksena ilmoitusmenettelyä koskevat direktiivin 2006/123/EY säännökset olisi poistettava. Asetusta (EU) N:o 1024/2012 olisi muutettava vastaavasti.
            
            
               (21)Jäsenvaltiot eivät voi riittävällä tavalla saavuttaa tämän direktiivin tavoitetta, joka on ilmoitusmenettelyn perustaminen direktiivin 2006/123/EY täytäntöönpanon parantamiseksi, jotta edistetään palveluntarjoajien sijoittautumisvapautta ja vapautta tarjota palveluja sisämarkkinoilla, vaan se voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä SEU-sopimuksen 5 artiklassa vahvistetun toissijaisuusperiaatteen mukaisesti. Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi,
            
            
               
            
               OVAT HYVÄKSYNEET TÄMÄN DIREKTIIVIN:
            
            
               1 artikla
            
            
               Kohde ja soveltamisala
            
            
               Tässä direktiivissä annetaan säännöt, joiden mukaan jäsenvaltioiden on ilmoitettava sellaisten lakien, asetusten tai hallinnollisten määräysten luonnoksista, joilla otetaan käyttöön uusia tai muutetaan olemassa olevia lupajärjestelmiä ja tiettyjä vaatimuksia, jotka kuuluvat direktiivin 2006/123/EY soveltamisalaan.
            
            
               2 artikla
            
            
               Määritelmät
            
            
               Tässä direktiivissä sovelletaan direktiivin 2006/123/EY 4 artiklan 1, 2, 3 ja 5–9 kohdassa ja asetuksen (EU) N:o 1024/2012 5 artiklan toisessa kohdassa annettuja määritelmiä.
            
            
               Lisäksi tässä asetuksessa tarkoitetaan
            
            
               a)’toimenpideluonnoksella’ tekstiä, jossa esitetään direktiivin 2006/123/EY 4 artiklan 6 kohdassa tarkoitettu lupajärjestelmä tai 7 kohdassa tarkoitettu vaatimus, joka on laadittu sitä varten, että se pannaan täytäntöön yleisluonteisena lakina, asetuksena tai hallinnollisena määräyksenä, ja joka on valmisteluvaiheessa, jossa ilmoituksen tehnyt jäsenvaltio voi vielä tehdä siihen merkittäviä muutoksia;
            
            
               b)’hyväksymisellä’ jäsenvaltiossa tehtävää päätöstä, jonka seurauksena yleisluonteisesta laista, asetuksesta tai hallinnollisesta määräyksestä tulee lopullinen sovellettavan menettelyn mukaisesti.
            
            
               3 artikla
            
         
         
            
               Ilmoitusvelvollisuus
            
            
               1.Jäsenvaltioiden on ilmoitettava komissiolle kaikista toimenpideluonnoksista, joilla otetaan käyttöön 4 artiklassa tarkoitettuja uusia vaatimuksia tai lupajärjestelmiä tai muutetaan olemassa olevia vaatimuksia tai lupajärjestelmiä.
            
            
               2.Jos jäsenvaltio muuttaa ilmoitettua toimenpideluonnosta niin, että sen soveltamisala tai sisältö laajenee merkittävästi tai alun perin suunniteltu täytäntöönpanoaikataulu lyhenee tai vaatimukset tai lupajärjestelmät lisääntyvät tai vaatimuksista tai lupajärjestelmistä tulee rajoittavampia sijoittautumisen tai valtioiden rajat ylittävän palveluntarjonnan kannalta, sen on ilmoitettava aiemmin 1 kohdan mukaisesti ilmoitetusta muutetusta toimenpideluonnoksesta uudelleen ja sisällytettävä ilmoitukseen selitys muutosten tavoitteesta ja sisällöstä. Tällöin aiempaa ilmoitusta on pidettävä peruutettuna.
            
            
               3.Edellä 1 ja 2 kohdassa tarkoitetuista toimenpideluonnoksista on ilmoitettava komissiolle vähintään kolme kuukautta ennen niiden hyväksymistä.
            
            
               4.Jonkin 3 artiklan 1, 2 ja 3 kohdassa tai 6 artiklan 2 kohdassa säädetyn velvollisuuden rikkomista pidetään vakavana olennaisena menettelyvirheenä, kun otetaan huomioon sen vaikutukset yksittäisiin henkilöihin.
            
            
               5.Jäsenvaltioiden on osana kaikkia ilmoituksia toimitettava tietoja, jotka osoittavat, että ilmoitettu lupajärjestelmä tai vaatimus on direktiivin 2006/123/EY mukainen.
            
            
               Näissä tiedoissa on yksilöitävä pääasiallinen syy, joka liittyy tavoiteltuun yleiseen etuun, ja annettava syyt, joiden vuoksi ilmoitettu lupajärjestelmä tai vaatimus ei ole syrjivä kansalaisuuden tai asuinpaikan perusteella ja joiden vuoksi se on oikeasuhteinen.
            
            
               Näihin tietoihin on sisällyttävä arviointi, jossa osoitetaan, että vähemmän rajoittavia keinoja ei ole käytettävissä, sekä erityistä näyttöä, joka tukee ilmoituksen tehneen jäsenvaltion esittämiä perusteluja.
            
            
               6.Asianomaisen jäsenvaltion on toimitettava ilmoituksessa myös lainsäädäntö- tai sääntelyteksti, joka on ilmoitetun toimenpideluonnoksen perustana.
            
            
               7.Asianomaisten jäsenvaltioiden on ilmoitettava hyväksytystä toimenpiteestä kahden viikon kuluessa sen hyväksymisestä.
            
            
               8.Tässä direktiivissä vahvistetun ilmoitusmenettelyn soveltamiseksi ja ilmoituksen tehneen jäsenvaltion, muiden jäsenvaltioiden ja komission välisen tiedonvaihdon varmistamiseksi on käytettävä asetuksella (EU) N:o 1024/2012 perustettua sisämarkkinoiden tietojenvaihtojärjestelmää.
            
            
               4 artikla
            
            
               Ilmoittamisvelvollisuuden piiriin kuuluvat lupajärjestelmät ja vaatimukset
            
            
               Jäsenvaltioiden on ilmoitettava seuraavista lupajärjestelmistä ja vaatimuksista:
            
            
               a)direktiivin 2006/123/EY 9 artiklan 1 kohdassa tarkoitetut lupajärjestelmät;
            
            
               b)direktiivin 2006/123/EY 15 artiklan 2 kohdassa tarkoitetut vaatimukset;
            
            
               c)vaatimukset, jotka vaikuttavat direktiivin 2006/123/EY 16 artiklan 1 kohdan kolmannessa alakohdassa ja 16 artiklan 3 kohdan ensimmäisessä virkkeessä tarkoitettuun palvelujen tarjoamisen vapauteen;
            
            
               d)vaatimus, joka koskee direktiivin 2006/123/EY 23 artiklassa tarkoitetun ammatillisen vastuuvakuutuksen, vakuuden tai vastaavan järjestelyn hankkimista;
            
            
               e)vaatimus, joka koskee direktiivin 2006/123/EY 25 artiklassa tarkoitettua velvoittamista harjoittaa yksinomaan tiettyä toimintaa tai erilaisten toimintamuotojen harjoittamisen rajoittamista yhdessä tai osana yhteistyöhanketta.
            
            
               5 artikla
            
         
         
            
               Kuuleminen
            
            
               1.Saatuaan jäsenvaltiolta 3 artiklan 1 ja 2 kohdassa tarkoitetun ilmoituksen komissio ilmoittaa ilmoituksen tehneelle jäsenvaltiolle saadun ilmoituksen vaatimuksenmukaisuudesta.
            
            
               2.Siitä päivästä lähtien, jona komissio ilmoittaa ilmoituksen tehneelle jäsenvaltiolle saadun ilmoituksen vaatimuksenmukaisuudesta, käynnistyy ilmoituksen tehneen jäsenvaltion, muiden jäsenvaltioiden ja komission välinen kuuleminen, jonka kesto on enintään kolme kuukautta.
            
            
               3.Komissio ja jäsenvaltiot voivat kahden kuukauden kuluessa 2 kohdassa tarkoitetun kuulemisajan alkamisesta toimittaa huomautuksia ilmoituksen tehneelle jäsenvaltiolle. 
            
            
               4.Ilmoituksen tehneen jäsenvaltion on vastattava komission tai muiden jäsenvaltioiden sille toimittamiin huomautuksiin yhden kuukauden kuluessa niiden saamisesta ja ennen ilmoitetun toimenpiteen hyväksymistä joko selittämällä, miten huomautukset otetaan huomioon ilmoitetussa toimenpiteessä, tai esittämällä syyt, joiden vuoksi huomautuksia ei voida ottaa huomioon.
            
            
               5.Jos komissio tai muut jäsenvaltiot eivät ole toimittaneet ilmoitetusta toimenpideluonnoksesta huomautuksia 3 kohdassa tarkoitetun kahden kuukauden kuluessa, kuulemisaika päättyy välittömästi.
            
            
               6 artikla
            
            
               Varoittaminen
            
            
               1.Ennen 5 artiklan 2 kohdassa tarkoitetun kuulemisajan päättymistä komissio voi varoittaa ilmoituksen tehnyttä jäsenvaltiota, että se on huolissaan siitä, että ilmoitettu toimenpideluonnos ei ole direktiivin 2006/123/EY mukainen, ja ilmoittaa aikeestaan hyväksyä 7 artiklassa tarkoitettu päätös. 
            
            
               2.Saatuaan tällaisen varoituksen ilmoituksen tehnyt jäsenvaltio ei saa hyväksyä toimenpideluonnosta kolmeen kuukauteen kuulemisajan päättymisen jälkeen.
            
            
               7 artikla
            
            
               Päätös
            
            
               Jos komissio on antanut 6 artiklan 1 kohdan mukaisesti varoituksen, se voi kolmen kuukauden kuluessa 5 artiklan 2 kohdassa tarkoitetun kuulemisajan päättymisen jälkeen hyväksyä päätöksen, jossa todetaan, että toimenpideluonnos ei ole direktiivin 2006/123/EY mukainen, ja edellyttää, että asianomainen jäsenvaltio pidättäytyy toimenpideluonnoksen hyväksymisestä tai kumoaa sen, jos toimenpide on jo hyväksytty 3 artiklan 3 kohdan tai 6 artiklan 2 kohdan vastaisesti.
            
            
               8 artikla
            
            
               Tiedottaminen yleisölle
            
            
               Komissio julkaisee asiaa käsittelevällä verkkosivulla jäsenvaltioiden 3 artiklan 1 ja 2 kohdan mukaisesti tekemät ilmoitukset ja niihin liittyvät hyväksytyt toimenpiteet.
            
            
               9 artikla
            
            
               Toimivaltaisen viranomaisen nimeäminen
            
            
               Jäsenvaltioiden on nimettävä toimivaltainen viranomainen, joka vastaa tällä direktiivillä perustetun ilmoitusmenettelyn toiminnasta kansallisella tasolla.
            
            
               10 artikla
            
         
         
            
               Yhteys muihin ilmoitus- tai raportointimekanismeihin
            
            
               1.Jos jäsenvaltion on ilmoitettava toimenpiteestä tämän direktiivin 3 artiklan ja direktiivin (EU) 2015/1535 5 artiklan 1 kohdan nojalla, on katsottava, että kyseisen direktiivin nojalla tehty ilmoitus, joka täyttää tämän direktiivin 3 artiklan 3, 5, 6 ja 7 kohdassa säädetyt velvollisuudet, täyttää myös tämän direktiivin 3 artiklan 1 ja 2 kohdassa säädetyn ilmoitusvelvollisuuden.
            
            
               2.Jos jäsenvaltion on ilmoitettava toimenpiteestä tämän direktiivin 3 artiklan nojalla ja tehtävä komissiolle direktiivin 2005/36/EY 59 artiklan 5 kohdan mukainen ilmoitus, on katsottava, että kyseinen ilmoitus täyttää myös direktiivin 2005/36/EY 59 artiklan 5 kohdassa säädetyn ilmoitusvelvollisuuden.
            
            
               11 artikla
            
            
               Kertomus ja uudelleentarkastelu
            
            
               1.Komissio esittää Euroopan parlamentille, neuvostolle ja Euroopan talous- ja sosiaalikomitealle kertomuksen tämän direktiivin soveltamisesta viimeistään [36 months after the date for transposition of this Directive] ja sen jälkeen vähintään viiden vuoden välein.
            
            
               2.Edellä 1 kohdassa tarkoitetun kertomuksen antamisen jälkeen komissio arvioi direktiiviä säännöllisesti ja toimittaa arvioinnin tulokset Euroopan parlamentille, neuvostolle ja Euroopan talous- ja sosiaalikomitealle.
            
            
               3.Edellä 1 ja 2 kohdassa tarkoitettuihin kertomuksiin on tarvittaessa liitettävä asianmukaiset ehdotukset.
            
            
               12 artikla
            
            
               Muutokset direktiiviin 2006/123/EY 
            
            
               Muutetaan direktiivi 2006/123/EY seuraavasti:
            
            
               1.Poistetaan 15 artiklan 7 kohta [... päivästä ...kuuta ...] [one day after the deadline for the transposition].
            
            
               2.Poistetaan 39 artiklan 5 kohdan toinen ja kolmas alakohta [... päivästä ...kuuta ...] [one day after the deadline for the transposition].
            
            
               13 artikla
            
            
               Muutokset asetukseen (EU) N:o 1024/2012
            
            
               Muutetaan asetuksen (EU) N:o 1024/2012 liite seuraavasti:
            
            
               1.Korvataan 1 kohta seuraavasti:
            
            
               ”1. Palveluista sisämarkkinoilla 12 päivänä joulukuuta 2006 annettu Euroopan parlamentin ja neuvoston direktiivi 2006/123/EY: VI luku.”;
            
            
               2.Lisätään 11 kohta seuraavasti:
            
            
               ”11. Palveluista sisämarkkinoilla annetun direktiivin 2006/123/EY täytäntöönpanosta, palveluihin liittyviä lupajärjestelmiä ja vaatimuksia koskevasta ilmoitusmenettelystä sekä direktiivin 2006/123/EY ja hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 muuttamisesta XX annettu Euroopan parlamentin ja neuvoston direktiivi (EU) XXXX/XXXX, ellei kyseisessä direktiivissä säädettyä ilmoitusta tehdä direktiivin (EU) 2015/1535 mukaisesti.”.
            
         
         
            
               14 artikla
            
            
               Saattaminen osaksi kansallista lainsäädäntöä
            
            
               1.Jäsenvaltioiden on viimeistään [...][calendar date one year as from the date of the entry into force of that Directive] annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. 
            
            
               Näissä tämän direktiivin saattamiseksi osaksi kansallista lainsäädäntöä annetuissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
            
            
               2.Jäsenvaltioiden on viipymättä toimitettava nämä säännökset kirjallisina komissiolle.
            
            
               3.Jäsenvaltioiden on sovellettava näitä säännöksiä [... päivästä ...kuuta ...] [calendar date one year as from the date of the entry into force of that Directive + one day].
            
            
            
               15 artikla
            
            
               Voimaantulo
            
            
               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               16 artikla
            
            
               Osoitus
            
            
               Tämä direktiivi on osoitettu kaikille jäsenvaltioille.
            
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  COM(2015) 550 final.
               
               
                  
                     (2)
                  Eurooppa-neuvoston päätelmät 18 päivänä joulukuuta 2015, EUCO 28/15.
               
               
                  
                     (3)
                  Eurooppa-neuvoston päätelmät 28 päivänä kesäkuuta 2016, EUCO 26/16.
               
               
                  
                     (4)
                  Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla (EUVL L 376, 27.12.2006, s. 36).
               
               
                  
                     (5)
                  Palveludirektiivin täyttä taloudellista potentiaalia (EU:n BKT:n 2,6 %:n kasvu) ei ole saavutettu. Jäsenvaltioiden vuosina 2006–2014 toteuttamien uudistusten odotetaan tuottavan vain noin kolmanneksen tästä potentiaalista (EU:n BKT:n 0,9 %:n kasvu).
               
               
                  
                     (6)
                  Euroopan parlamentin ja neuvoston direktiivi (EU) 2015/1535, annettu 9 päivänä syyskuuta 2015, teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä.
               
               
                  
                     (7)
                  Euroopan parlamentin ja neuvoston direktiivi 2005/36/EY, annettu 7 päivänä syyskuuta 2005, ammattipätevyyden tunnustamisesta. 
               
               
                  
                     (8)
                  Euroopan parlamentin ja neuvoston asetus (EU) N:o 1024/2012, annettu 25 päivänä lokakuuta 2012, hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (IMI-asetus) (EUVL L 316, 14.11.2012, s. 1).
               
               
                  
                     (9)
                  KOM(2011) 20 lopull.
               
               
                  
                     (10)
                  SWD(2012) 147 final.
               
               
                  
                     (11)
                  SWD(2013) 402 final.
               
               
                  
                     (12)
                  
                  
                        Erityiskertomus nro 5/2016: ”Onko komissio varmistanut palveludirektiivin vaikuttavan täytäntöönpanon?” 
                     
                        http://www.eca.europa.eu/fi/Pages/DocItem.aspx?did=35556
                     
                  
               
               
                  
                     (13)
                  Julkisen kuulemisen tulokset, arviointiraportti, vaikutustenarviointi ja sääntelyntarkastelulautakunnan lausunto löytyvät osoitteesta
                     
                  
                     http://ec.europa.eu/smart-regulation/impact/ia_carried_out/cia_2016_en.htm#grow
                  
                   
               
               
                  
                     (14)
                  EUVL C , , s. .
               
               
                  
                     (15)
                  Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla (EUVL L 376, 27.12.2006, s. 36).
               
               
                  
                     (16)
                  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle Sisämarkkinoiden päivitys: enemmän mahdollisuuksia kansalaisille ja yrityksille (COM(2015) 550 final).
               
               
                  
                     (17)
                  Euroopan parlamentin ja neuvoston asetus (EU) N:o 1024/2012, annettu 25 päivänä lokakuuta 2012, hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (IMI-asetus) (EUVL L 316, 14.11.2012, s. 1).
               
               
                  
                     (18)
                  Euroopan parlamentin ja neuvoston direktiivi 2005/36/EY, annettu 7 päivänä syyskuuta 2005, ammattipätevyyden tunnustamisesta (EUVL L 255, 30.9.2005, s. 22).